Pilot kanadera koji iz zraka gasi požare kod Radovina javio je zadarskom vatrogasnom operativnom centru da je vidio osobu koja potpaljuje požare na više mjesta. Zadarski vatrogasci o tome su obavijestili policiju.

- Pilot kanadera je vidio osobu koja se kreće ispred vatrogasaca i to na razdaljini od svega nekoliko stotina metara i pali požare. Zvali smo policiju i nadamo se da će odraditi svoj posao, no nadamo se da će to kasnije učiniti i pravosuđe - rekao nam je Željko Šoša zapovjednik zadarskih vatrogasaca.

Vatrogasci se i dalje bore s vatrom

Prema podacima DUZS-a od 18 sati vatrogasno operativno središte Divulje zaprimilo je zahtjev za pomoć u gašenju požara kod Jasenova u blizini autokampa. Na požarište su upućena 2 kanadera.

Na područje Bilice-Lugovići (Šibenik) upućen je 1 kanader zbog gašenja borove šume. Gašenje je u tijeku. Zatvorena je autocesta A1 između čvorova Skradin i Vrpolje u oba smjera. Državna autocesta Drniš - Šibenik, također je zatvorena.

Požar kod Kneževića iznad Radovina (Zadar), nakon dva kanadera, gase dva Air Tractora i županijske vatrogasne snage.

Gašenje je i dalje u tijeku, dok su požari kod Privlake i Selina lokalizirani.

Požar otvorenog prostora na području Svilaje (Ružić-Donji Baljci-Vrlika) i dalje se gasi. Požar gase vatrogasne snage s područja Šibensko-kninske i Splitsko-dalmatinske županije. Opožarena je trava, makija i nisko raslinje. Požar iz zraka na području obje županije gase zračne snage.